**Kogukondlikud kultuurimaastikud kui riigi olemise alus**

***Tiiu Kuurme***

Eesti Kultuuri Koja tavapärane aastakonverents toimus 19.mail Haapsalus linna lahkel toel. Konverentsi peateema “Muutunud kogukondlikud kultuurimaastikud” alla mahtus kolm suuremat alateemat, millest esimene oli pühendatud kriiside mõjule tänasel kultuurimaastikul, teine väikelinnade-, väikesaarte- ja väikekoolide kultuuriruumide kestlikkusele ning kolmas kogukondade kultuurilise jätkusuutlikkuse alalhoidjatele. Ühendas neid kõiki sisemine taju meie väikese rahva haprusest ning teadmisest, et saame eelkõige olemas olla oma kultuuri kaudu.

Avaettekanne teemal “Sisemine kriis ja sisemine rahu” pärines Maarja Vainolt, keskseks sõnumiks rahvuslik identiteet kui riikluse sisu ning inimelu saatev vajadus teenida ka midagi eneseülest. Avanes pilt, millised kriisid on hetkel siinmail kohtunud, ja et ka ühel kultuuril peab olema sisemine kompass ning järjepidevus, mis aitab muutustega kohaneda. Mati Mandeli ettekanne oli muuseumidest ja pärandvara hoidmise olulisusest ning selgema teadvustamise vajadusest, mida on ajalugu meiega teinud. Väikekoolide teemal kõnelesid Unipiha kooli juht Eha Jakobson ja üldrahvaliku poolehoiu pälvinud oma olemasolu eest võitleva Metsküla kooli direktor Pille Kaisel. Väikekoolide mõju on oluliselt laiem kui vaid inimlik kasvuruum mõnele kümnele lapsele, see on kogukonna, kultuuri ja loodussuhte hoidja, eestluse vaimne kohalolek maa eri paikades. Nad peaksid olema riikliku kaitse all, leidsid osalenud. Paneeli sel teemal juhtis Toomas Kiho. Mida rohkem ajada oma rahvuskultuuri asja turumajanduse reeglitega, seda raskem on hoida riiki; tuleb muud ja kohasemad reeglid leida. Kohalikel omavalitsustel on praegu liiga suur voli otsustada kultuurikollete üle ja liiga vähe kohustust arvestada valla elanikega.

Väikerahvaste, -saarte ja –linnade kultuuriruumide kestlikkuse teemal pidas peaettekande Indrek Park, kes on oma senise elutöö ohustatud väikekeeltele pühendanud – Võrumaast Ameerika põlisrahvasteni. Kuidas ka lootusetus olukorras võib sündida lootus, kõneles Liivi instituudi direktor Valts Ernštreits. Liivlaste põlistel aladel elab liivlasi vähe, küll aga on keel ja pärand olemas kogukondlikult ning virtuaalses aktiivsuses. Ühiskonna toe olemasolul on ka väikekeelel lootust, ning seda Läti riik pakub. Kihnu kultuuripärandi hoidja Mare Mätas kõneles Kihnu mittehierarhilisest meie-tunnetusega kogukonnast ja selle vähenevast kandjate hulgast. Väline huvi ja sisemine tahe aitavad kultuurilist eripära siiski säilitada. Võru keelest ja põliskultuurist ning selle ohustatusest Eesti riigi tegevuse läbi rääkis Ülle Kauksi. Paneelis jätkati riigi poolt vajalike tingimuste üle arutamist, mis etnilisi väärsusi hoida aitaksid. Kord kodukandist lahkunutest paljud sooviksid tulla tagasi, kui oleks töökohti ja tingimusi väikettevõtlusele. Sündis ettepanekuid, mida võiks teha riik, ning toodi näiteid, mida mujal riigid oma kultuuriliste väikevormide hoidmiseks teinud.

Viimane konverentsi teema oli pühendatud kogukondlike kultuurilise jätkusuutlikkuse alalhoidjatele ehk kultuurikolletele maa eri kohtades. Peaettekande pidas rahvamajadest äsja raamatu avaldanud Egge Kulbok-Lattik. Rahvamajad on see miski, mil on inimesele pakkuda vaimset sisu läbi tema elukaare. Vahendite otstarbekast ja täpsest jagamisest, tagamaalisuse koefitsiendist ning et hajaasustus vajab säilimiseks omaette meetmeid, rääkisid ka kohale tulnud poliitikud, kõik opositsioonierakondadest. Kutsutud koalitsioonipoliitikud ei pidanud vajalikuks osaleda. Praegu ei leia me seaduste tekstides, et hoida tuleb kultuurikoldeid maakohtades ning et kogukondlikult kultuuriline mitmekesisus on omaette hoidmisväärsus. Konverentsi oluliseks osaks ka seekord oli aasta kultuuri teo auhindade üleandmine.